– Poent debriñ dijuniñ.
Setu, chug-orañjez, bara ha yaourt.
Hag evit Anna, ur varenn edaj.
– Perak ur varenn edaj da Anna ?
Ha din-me neuze ?
– Nerzh a rank pakañ.
– Nerzh am eus ezhomm, me ivez,
evit ma arnodenn matematik.
– Nebeutoc’h eget Anna.
An energiezh a ranker kaout a vez hervez an traoù d’ober,
dres evel un oto.
Seul vuanoc’h ez a ha seul vui e vez karget, seul vuioc’h a esañs a lonk.
Seul vui e raer gant ar c’horf, seul vui a energiezh a ranker kaout.
Muzuliet e vez an energiezh dre kilokalorioù pe kilojouloù.
Hervez an oad ivez e cheñch an ezhommoù a voued.
– Setu, me eo a rank debriñ muioc’h.
Ar c’hoshañ hag ar brasañ on-me.
– N’out ket ken bras-se.
– N’eo ket ken aes-se.
Brasoc’h eo an dud deuet eget ar grennarded,
met n’o deus ket ezhomm an dud deuet kement a energiezh.
– Peogwir eo echu o c’hresk ganto.
– Eya. Bouedoù e-leiz hag a-bep-seurt en deus ezhomm ar c’horf evit kreskiñ.
Seul vui e kresker, seul vui e ranker debriñ.
Pa vez echu ar c’hresk, ne vez ket ezhomm kement ken.
– Ezhomm o deus ar baotred muioc’h a energiezh eget ar merc’hed ?
– Ya, hervez ar reizh e cheñch an ezhommoù a voued.
Hervez an oad ivez, hag ar pezh a reer.
Hag an diforc’h gant an otoioù eo e lonk hor c’horf energiezh dizehan.
Ne c’heller ket lazhañ ar c’heflusker.
Pa ne reer tra ebet zoken,
ne baouez ket an empenn, ar skevent hag ar galon da vont en-dro.
– Ret eo debriñ dalc’hmat, neuze.
– Hag e ranker debriñ diouzh hon ezhommoù.
Ma ne zebrer ket a-walc’h e c’heller mont skuizh.
Ha ma tebrer re e c’heller tevaat pe bezañ klañv.
– Ar gwir am eus da gaout ur varrenn edaj neuze ?
– N’ouzon ket. Petra ’soñj dit ?